Chan Jîn-hô

**Chan Jîn-hô** () sī Tâi-oân Ko-hiông-chhī chhut-sin ê chit-gia̍p iá-kiû soán-chhiú, siú-pī ūi-tì sī tâu-chhiú, bo̍k-chiân tī Tiong-hôa Chit-pāng Bī-choân Liông hāu-le̍k, chìn-chêng bat hāu-le̍k kòe Bí-kok Chit-pāng Tāi-liân-bêng Chi-ka-ko Hîm-á kah Tiong-hôa Chit-pāng Lo̍k-thian Thô-oân.

## Seng-gâi
### Ha̍k-seng sî-kî
I tī Ko-hiông-chhī Sam-bîn Ko-tiong tha̍k-chheh ê sî, bat thiàu-kip ka-ji̍p Tiong-hôa Sêng-pāng-tūi kúi-nā-pái, pau-hâm 2012 nî ê Sè-kài Iá-kiû Keng-tián-sài Chu-keh-sài kah A-chiu Iá-kiû Kím-piau-sài, jî-chhiáⁿ tī 2-hāng hē-lia̍t-sài lāi-té sī Tiong-hôa-tūi ûi-it ê gia̍p-î soán-chhiú, 2013 nî mā ū chham-ka Sè-kài Iá-kiû Keng-tián-sài. Chheng-pāng sî-kî siōng-kín ê kiû-sok í-keng ū 96 Eng-lí (chha-put-to sī 154 kong-lí), mā ū chhiau-kòe chheng-pāng téng-kip ê ún-tēng-sèng kah sêng-se̍k-tō͘, hō͘ i tit-tio̍h hái-gōa kiû-thoân chiok-koân--ê phêng-kè.

### Bí-kok Chit-pāng
2013 nî 8 goe̍h 13, kah Chi-ka-ko Hîm-á chhiam--loeh Sió-liân-bêng ha̍p-iok, chhiam-iok-kim 170-bān Bí-kim (pau-hâm 7.5-bān Bí-kim ê ha̍k-hùi) sī Tâi-oân lú-Bí kiû-oân lāi-té tē-4 koân--ê, kan-na pí Chô Kím-hui (220-bān Bí-kim), Lîm Chú-úi (209-bān Bí-kim), Ông Kiàn-bîn (201-bān Bí-kim) kē. Hîm-á koh in-ūi hit-tang ê chhiam-iok-kim chóng-gia̍h chhiau-kòe kui-tēng hō͘ Tāi-liân-bêng koaⁿ-hong hoa̍t-khoán.

2017 nî, Chan Jîn-hô tī 2A kah 3A lóng-chóng tit-tio̍h 13-sèng 4-pāi, chū-chek-hun-lu̍t 2.54, tit-tio̍h Hîm-á lông-tiûⁿ nî-tō͘ chòe-ka tâu-chhiú chióng. 9 goe̍h 14, tī Hîm-á chú-tiûⁿ sian-hoat tùi-chiàn Niú-iok Tāi-to͘-hōe, chiâⁿ-chò Tâi-oân tē-14-ūi ji̍p-khì Tāi-liân-bêng ê soán-chhiú, hit-kang chú-tâu 3-kio̍k hŏng phah-chhut 5-ki an-táⁿ (pau-hâm 2-ki ko͘-hun hŏng-bú-láng) sit 5-hun pēng-chhiáⁿ tâu-chhut 6-pái săn-sín bû-koan sèng-pāi, 2-kio̍k-hā khò lāi-iá gó͘-lo͘h tit-tio̍h tī Tāi-liân-bêng seng-gâi ê tē-1-hun táⁿ-tiám. 9 goe̍h 28 tùi-chiàn Sèng Louis Âng-chhiok, tiong-kè 3-kio̍k bô sit-hun, sàng-chhut 2-pái săn-sín kah 1-pái pó-sàng, tit-tio̍h Tāi-liân-bêng seng-gâi thâu-chi̍t-ê sèng-tâu.

2019 nî chhun-hùn chōng-hóng bô hó, jia̍t-sin-sài piáu-hiān mā khah bái, sûi tī 4 goe̍h hō͘ Hîm-á-tūi sek-chhut.

2019 nî 4 goe̍h 17 kah Tek-chiu Iû-khî-peng chhiam--loeh Sió-liân-bêng ha̍p-iok. M̄-koh in-ūi 2018 nî kái chu-sè bô sek-èng tì-sú tio̍h-siong, chit-tang i tn̂g-kî lóng tī ióng-siong ê chōng-thài, kan-na tī Sió-liân-bêng chhut-sài 2-tiûⁿ niā-niā. Lo̍h-bóe tī 11 goe̍h lī-tūi chiâⁿ-chò chū-iû kiû-oân.

2020 nî 1 goe̍h ka-bêng Ò-chiu Chit-pāng, tī 2 goe̍h kiû-kì kiat-sok liáu-āu tio̍h lī-tūi. Siū-tio̍h COVID-19 ê éng-hióng, Bí-kok Chit-pāng Sió-liân-bêng kiû-kì hioh chi̍t-tang, Chan Jîn-hô tī Ò-chiu Chit-pāng kiû-kì kiat-sok liáu-āu tio̍h bô koh chhut-sài--ah.

### Tiong-hôa Chit-pāng
2021 nî, Chan Jîn-hô tńg--khì Tâi-oân chiâⁿ-chò Tiong-hôa Chit-pāng Thóng-it 7-ELEVEn Sai ê chū-chú pôe-hùn kiû-oân, goân-pún siūⁿ-beh tán-thāi lú-gōa ê ki-hōe, lo̍h-bóe iá-sī chham-ka Tiong-hôa Chit-pāng soán-siù-hōe, hō͘ Lo̍k-thian Thô-oân tī tē-3-lûn soán tio̍h.

2025 nî kiû-kì kiat-sok liáu-āu, tī 11 goe̍h hō͘ Lo̍k-thian sek-chhut, sûi tī kâng-nî 12 goe̍h 18 ka-bêng Tiong-hôa Chit-pāng Bī-choân Liông.

## Chit-pāng Seng-gâi Sêng-chek
### Bí-kok Chit-pāng

### Tiong-hôa Chit-pāng

## Chham-khó Chu-liāu

## Koh khòaⁿ
* Tâi-oân chhut-sì Tāi-liân-bêng soán-chhiú lia̍t-toaⁿ
* lú-Bí iá-kiû soán-chhiú

## Gōa-pō͘ Liân-kiat

*